钦定古今图书集成/理学汇编/文学典/第184卷 > 《五言赋记》文天祥
## 钦定古今图书集成/理学汇编/文学典/第184卷 > 《五言赋记》文天祥

孟春之二十五日，发舟石鼓。越三日，过衡山。宰赵孟
傃送县志。《遗逸门》一段云：寇豹与谢观同在唐崔裔
孙门下，以文藻知名。豹谓观曰：“‘君白赋有何佳语’？对
曰：‘晓入梁王之苑，雪满群山；夜登庾亮之楼，月明千
里’。观谓豹曰：‘君胡不作赤赋’？豹曰：‘田单破燕之日，火
燎于原；武王伐纣之年，血流漂杵。前辈游戏之文字，
足以解人颐如此’？”客曰：“更仿之作《黑赋》如何？”予应声
曰：“孙膑衔枚之际，半夜失踪；达磨面壁以来，九年闭
目。”客绝倒。予曰：“君盍赋黄赋青如何？”一客云：“杜甫柴
门之外，雨涨春流；卫青塞马之前，沙含夕照。”又一客
云：“帝子之望巫阳，远山过雨；王孙之别南浦，芳草连
天。”曰黄曰青，不于其迹，而于其神，亦一时兴致所到。
因反观寇谢前作，惟《月明千里》得白之神，曰雪、曰火，
曰血，皆不免著迹。且漂杵是武王一处事，燎原与田
单不相干。一客改之曰：“尧时十日并出，烁石流金；秦
宫三月延烧，照天烛地。”一客又曰：“夜登庾亮之楼，月
明千里如何对？”或对曰：“秋泊袁宏之渚，水浸一天。”予
谓前作已是劣剧，后来者又进乎滑稽矣。因次第其
高下：“赤豪雄”第一，“黑深妙”第二，《黄神俊》第三，“白脱洒”
第四，“青风韵”第五。或以“黑”为冠。予亦莫知其定，因记
之以谂观者。